九月五日夜出盤門泊於湖間偶成密會坐上書吳黄尉
作者：蘇舜欽
朝代：宋

paragraphs: 紺油幙見黄金鉤，貝璣磊落澄不流。
紛紛媚影動波上，的的遠勢橫沙頭。
前山漸昏漁唱息，唯有疎葦吟窮秋。
予方弭檝對此景，時欲乘興長夜遊。
青蛾蕩槳忽遠至，雖有雅約猶嚬羞。
綵舟鮮明四窗闢，蘭酎辛滑嘉賓留。
歌餘清冽貫眾耳，笑動姿采生香㡚。
玉盤膾鱸光一色，飣簇殽核隨所搜。
河斜參倒氣逾治，我起飲子子必酬。
共知此會不易得，邂逅得此難再求。
區區才知自勞役，擾擾塵俗多悲憂。
已醉更歌更起舞，明日分散空離愁。